CELEX: 32019R0694
Language: bg
Date: 2019-02-15 00:00:00
Title: Делегиран регламент (ЕС) 2019/694 на Комисията от 15 февруари 2019 година за допълнение на Регламент (ЕС) № 1303/2013 на Европейския парламент и на Съвета по отношение на формата на финансиране, което не е свързано с разходите за съответните операции

6.5.2019   
               
               
                  BG
               
               
                  Официален вестник на Европейския съюз
               
               
                  L 118/4
               
            
         ДЕЛЕГИРАН РЕГЛАМЕНТ (ЕС) 2019/694 НА КОМИСИЯТА
         от 15 февруари 2019 година
         за допълнение на Регламент (ЕС) № 1303/2013 на Европейския парламент и на Съвета по отношение на формата на финансиране, което не е свързано с разходите за съответните операции
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 67, параграф 5а от него,
         като има предвид, че:
         
                     (1)
                  
                  
                     С Регламент (ЕС, Евратом) 2018/1046 (2) в член 67, параграф 1, първата алинея от Регламент (ЕС) № 1303/2013 бе вмъкната буква д), с която се въвежда форма на финансиране, което не е свързано с разходите за съответните операции, а се основава на изпълнението на условия („условия за финансиране“), свързани с осъществяването на напредък при изпълнението или постигането на целите на програмите.
                  
               
                     (2)
                  
                  
                     Като се има предвид текущият етап от програмния период 2014—2020 г., бяха разгледани различни тематични области, в които тази форма на финансиране би могла да се използва ефективно и да бъде от реална полза за опростяването и намаляването на административната тежест за бенефициерите и управляващите органи, без да се внасят съществени изменения в съществуващите програми. Европейският фонд за регионално развитие („ЕФРР“) и Кохезионният фонд предоставиха съществена по размер подкрепа за мерки в областта на енергийната ефективност и енергията от възобновяеми източници както през бюджетния период 2014—2020 г., така и през предходните бюджетни периоди. В тази област на подпомагане мерките са сравнително хомогенни по вид (например мерки за изолация, смяна на отоплителни системи или използване на електронни уреди с повишена ефикасност), а бенефициерите или крайните получатели на подкрепата на практика често са физически лица или МСП.
                  
               
                     (3)
                  
                  
                     Поради това е целесъобразно да се определят подробни правила относно условията за финансиране на мерки в областта на енергийната ефективност и енергията от възобновяеми източници и относно тяхното прилагане в рамките на съществуващата нормативна уредба, включително методика за определяне на сумата, съответстваща на приложимите условия за финансиране, както и организацията на операциите, при които възстановяването е въз основа на условия за финансиране. Целта на подробната методика е да се определи връзката между сумата и изпълнението на окончателните условия за финансиране, като сумата не следва да зависи от разходите за дейностите в рамките на операцията, чрез които ще бъдат изпълнени окончателните условия за финансиране.
                  
               
                     (4)
                  
                  
                     По-специално за да се гарантира, че методът за изчисление, използван за определяне на сумата, свързана с изпълнението на условията за финансиране, включва разумни допускания въз основа на очакваните тенденции в технологичното развитие и свързаните с него промени в инвестиционните разходи за различните видове мерки, допринасящи за цялостното изпълнение на условията за финансиране, следва да се прилага референтен период, отнасящ се до последните години, за които са налични данни за сходни инвестиции.
                  
               
                     (5)
                  
                  
                     Необходимо е да се уточни как в този контекст следва да се прилагат действащите разпоредби относно заявленията за плащане в съответствие с член 131, параграф 1, втората алинея от Регламент (ЕС) № 1303/2013.
                  
               
                     (6)
                  
                  
                     В допълнение следва да се припомни, че специфичните изисквания във връзка с проверките на управлението и одитите на операции, при които възстановяването е въз основа на условия за финансиране, са определени в Регламент (ЕС) № 1303/2013, по-конкретно в член 67, параграф 1 и член 125, параграф 4, буква а) от него. Тези изисквания следва да бъдат отразени в разпоредбите относно организацията на този вид операции, както е определено в точка 4 от приложението. По-специално, проверките и одитите не следва да се извършват на ниво отделни инвестиции, като се има предвид, че бенефициерът е този, който докладва за изпълнението на условията за финансиране пред управляващия орган. Освен това оправдателните документи за извършените разходи не следва да се подлагат нито на одит, нито на проверки на управлението, като се има предвид, че сумите, свързани с операцията, са определени предварително.
                  
               
                     (7)
                  
                  
                     Мерките, предвидени в настоящия регламент, бяха обсъдени в рамките на консултациите с експерти, определени от всяка държава членка в съответствие с принципите на Междуинституционалното споразумение за по-добро законотворчество (3), в съответствие с член 149, параграф 3а от Регламент (ЕС) № 1303/2013.
                  
               
                     (8)
                  
                  
                     За да могат определените органи действително да се възползват от новите разпоредби, които по силата на член 282 от Регламент (ЕС, Евратом) 2018/1046 се прилагат от 2 август 2018 г., настоящият регламент следва да влезе в сила в деня след деня на публикуването му в Официален вестник на Европейския съюз,
                     
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет и обхват
            
               1.   В настоящия регламент се установяват подробни правила относно условията за финансиране, които могат да се използват при възстановяването на разходи на бенефициерите от управляващия орган по отношение на финансирането, което не е свързано с разходите за съответните операции, посочено в член 67, параграф 1, първата алинея, буква д) от Регламент (ЕС) № 1303/2013, и относно тяхното прилагане.
            
            
               2.   Мерките, за които може да се предоставя финансиране, което не е свързано с разходите, са мерки в областта на енергийната ефективност и енергията от възобновяеми източници, както е описано в приложението.
            
         
         
            Член 2
            Определения
            За целите на настоящия регламент се прилагат следните определения:
            
                        1)
                     
                     
                        „условия за финансиране“ означава условията, които трябва да са изпълнени, за да се пристъпи към възстановяване в случаите, когато се използва форма на финансиране, което не е свързано с разходите, и които се състоят от поредица от междинни и окончателни условия за финансиране, чието изпълнение допринася за постигането на предварително определена цел;
                     
                  
                        2)
                     
                     
                        „операция, при която възстановяването е въз основа на условия за финансиране“ означава отделна операция по смисъла на член 2, точка 9 от Регламент (ЕС) № 1303/2013, която се състои от всички задачи, изпълнени за постигането на междинните и окончателните условия за финансиране.
                     
                  
         
            Член 3
            Правила относно условията за финансиране и тяхното прилагане
            
               1.   Окончателните условия за финансиране се определят в съответствие с приложението.
            
            
               2.   Правилата за прилагането на условията за финансиране по отношение на методиката за определяне на съответната предварително определена сума на подлежащите на възстановяване разходи и по отношение на информацията, която следва да се представи на Комисията във връзка с организацията на операцията, при която възстановяването е въз основа на условия за финансиране, се определят в съответствие с приложението.
            
         
         
            Член 4
            Елементи на заявленията за плащане
            
               1.   Разходите, изчислени въз основа на приложимата база, които трябва да бъдат включени в заявлението за плащане в съответствие с член 131, параграф 2 от Регламент (ЕС) № 1303/2013, представляват предварително определената сума, съответстваща на всяко изпълнено условие за финансиране. Тази сума се включва в заявленията за плащане заедно с позоваване на съответната операция в съответствие с образеца на заявленията за плащане, определен в Регламент за изпълнение (ЕС) № 1011/2014 на Комисията (4).
            
            
               2.   Общите допустими разходи за дадена операция, при която възстановяването е въз основа на условия за финансиране, не трябва да надвишават предварително определената сума на разходите, съответстваща на окончателното условие за финансиране, изчислено въз основа на методиките, посочени в приложението.
            
         
         
            Член 5
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 320.
         
            (2)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (3)  Междуинституционално споразумение между Европейския парламент, Съвета на Европейския съюз и Европейската комисия от 13 април 2016 г. за по-добро законотворчество (ОВ L 123, 12.5.2016 г., стр. 1).
         
            (4)  Регламент за изпълнение (ЕС) № 1011/2014 на Комисията от 22 септември 2014 г. за определяне на подробни правила за прилагането на Регламент (ЕС) № 1303/2013 на Европейския парламент и на Съвета по отношение на образците за предоставяне на определена информация на Комисията и подробни правила за обмен на информация между бенефициерите и управляващите органи, сертифициращите органи, одитните органи и междинните звена (ОВ L 286, 30.9.2014 г., стр. 1).
      
      
         
            ПРИЛОЖЕНИЕ
            
               Правила относно условията за финансиране и тяхното прилагане по отношение на мерки в областта на енергийната ефективност и енергията от възобновяеми източници
            
            1.   Обхват
            
            Настоящото приложение се прилага по отношение на инвестициите в енергийна ефективност и мерките в областта на енергията от възобновяеми източници по тематична цел 4 на ЕФРР и Кохезионния фонд.
            2.   Окончателно условие за финансиране
            
            
                     
                        (1)
                     
                     
                        Окончателното условие за финансиране на мерки в областта на енергийната ефективност и енергията от възобновяеми източници е постигнатата енергийна ефективност под формата на икономии на енергия, представени като kWh/годишно или тонове намаление на емисиите на CO2 съобразно описанието на общите показатели за изпълнение в приложение I към Регламент (ЕС) № 1301/2013.
                     
                  
                     
                        (2)
                     
                     
                        Икономиите на енергия, изразени като kWh/годишно или като намаление на емисиите на CO2, се определят въз основа на един от методите за изчисление, посочени в точка 1, букви а), б) или в) от приложение V към Директива 2012/27/ЕС на Европейския парламент и на Съвета (1).
                     
                  3.   Методика за определяне на сумата, съответстваща на окончателното условие за финансиране
            
            
                     
                        (1)
                     
                     
                        За целите на прилагането на окончателното условие за финансиране сумата на допустимите разходи, съответстваща на това условие, се определя чрез справедлив, безпристрастен и проверим метод на изчисление, основаващ се на един от следните източници:
                        
                                    а)
                                 
                                 
                                    статистически данни, друга обективна информация или експертна оценка;
                                 
                              
                                    б)
                                 
                                 
                                    проверени данни за минали периоди във връзка с мерки в областта на енергийната ефективност и схеми в областта на енергията от възобновяеми източници.
                                 
                              
                  
                     
                        (2)
                     
                     
                        Методът на изчисление отчита разумни допускания по отношение на тенденциите и евентуалните технологични промени, които могат да окажат въздействие върху разходите за планираните инвестиции, допринасящи за изпълнението на окончателното условие за финансиране през установения график за изпълнението на операцията.
                     
                  4.   Организация на операциите, при които възстановяването е въз основа на условия за финансиране
            
            Условията за финансиране се прилагат въз основа на следните принципи:
            
                        а)
                     
                     
                        операцията, при която възстановяването е въз основа на условия за финансиране, е свързана с осъществяването на напредък при изпълнението или постигането на целите на програмата;
                     
                  
                        б)
                     
                     
                        бенефициерът по операцията, при която възстановяването е въз основа на условия за финансиране, е управляващият орган или междинно звено и са взети необходимите мерки, за да се гарантира разделение на функциите в съответствие с член 125, параграф 7 от Регламент (ЕС) № 1303/2013;
                     
                  
                        в)
                     
                     
                        операцията, при която възстановяването е въз основа на условия за финансиране, се изпълнява въз основа на установен график за изпълнението на междинните или окончателните условия за финансиране;
                     
                  
                        г)
                     
                     
                        операцията, при която възстановяването е въз основа на условия за финансиране, е приключена или е изцяло изпълнена преди края на периода на допустимост, определен в член 65, параграф 2 от Регламент (ЕС) № 1303/2013;
                     
                  
                        д)
                     
                     
                        при определянето на междинните условия за финансиране сумите, съответстващи на разходите, са определени предварително;
                     
                  
                        е)
                     
                     
                        механизмът за измерване и мониторинг на напредъка при изпълнението на условията за финансиране дава възможност за проверка на изпълнението на всяко условие за финансиране;
                     
                  
                        ж)
                     
                     
                        операцията, при която възстановяването е въз основа на условия за финансиране, се изключва от съвкупността по член 28, параграф 3 от Делегиран регламент (ЕС) № 480/2014 за целите на съставянето на извадката от операции, посочена в член 127, параграф 1 от Регламент (ЕС) № 1303/2013.
                     
                  5.   Информация, представяна на Комисията
            
            Държавите членки следва да представят на Комисията информация относно елементите по точки 2, 3 и 4, като посочат как ще протече операцията, при която възстановяването е въз основа на условия за финансиране, преди началото на изпълнението ѝ.
            
               (1)  Директива 2012/27/ЕС на Европейския парламент и на Съвета от 25 октомври 2012 г. относно енергийната ефективност, за изменение на директиви 2009/125/ЕО и 2010/30/ЕС и за отмяна на директиви 2004/8/ЕО и 2006/32/ЕО (ОВ L 315, 14.11.2012 г., стр. 1).